**ZAKLJUČCI STOŽERA CIVILNE ZAŠTITE**

**BRODSKO-POSAVSKE ŽUPANIJE**

**(17.03.2020.)**

* Putem Županijskog centra 112 izdan je nalog svim gradovima i općinama na području Brodsko-posavske županije za aktiviranje njihovih Stožera civilne zaštite ukoliko to već nisu učinili
* Ponavlja se preporuka svim građanima Brodsko-posavske županije da prate obavijesti, preporuke i naloge nacionalnog, županijskog i lokalnih stožera civilne zaštite
* Traži se od osoba kojima je određena mjera samoizolacije i/ili karantene, da istu strogo poštuju prema danim rješenjima i uputama. U protivnom se izlažu velikim novčanim kaznama, a prijetnja su za širenje zaraze među stanovništvom
* Ponavlja se preporuka svim građanima Brodsko-posavske županije da bez prijeke potrebe ne putuju izvan Brodsko-posavske županije, a posebice da ne putuju u inozemstvo
* Ponavlja se preporuka da se do daljnjega odgode ili otkažu sva okupljanja stanovništva na otvorenom ili zatvorenom prostoru, javnog ili privatnog karaktera po bilo kojoj osnovi (manifestacije, sportska natjecanja, treninzi, kulturne priredbe i ostalo)
* Pozivaju se nadležne službe gradova i općina da ne izdaju nikakva rješenja ili odobrenja za korištenja javnih površina i prostora, a sva eventualno izdana rješenja ili odobrenja stave izvan snage
* Rad javnih službi organizirati na način da se ograniči izravan rad sa strankama, a u skladu s mogućnostima rad organizirati putem uobičajenih kanala komunikacije (telefon, mail)
* Pozivaju se gradovi i općine, ukoliko to već nisu učinili, da privremeno obustave rad knjižnica, čitaonica, muzeja i sličnih ustanova. Isto se odnosi i na ustanove čiji je osnivač Brodsko-posavska županija
* Svim privatnim domovima za starije i nemoćne osobe preporuča se uvođenje zabrane posjeta, ukoliko to već nisu učinili.
* Preporuča se građanima da se ukopi pokojnika do daljnjega obavljaju samo u krugu uže obitelji odnosno u prisutnosti što je moguće manjeg broja osoba te da se sućut izražava naklonom
* Vjenčanja koja se odvijaju u zgradi Brodsko-posavske županije do daljnjeg se ograničavaju na najviše osam (8) sudionika
* Pozivaju se svi poslodavci s područja Brodsko-posavske županije, bez obzira na djelatnost i oblik vlasništva, da rad svojih tvrtki, obrta, ustanova i slično, organiziraju sukladno epidemiološkoj situaciji, poštujući preporuke za poslodavce HZJZ-a i vodeći računa o sigurnosti svojih zaposlenika i korisnika usluga (osiguranje nužnih higijensko-sanitarnih uvjeta, minimiziranje socijalnih kontakata i dr.)
* Skreće se pozornost svim jedinicama lokalne samouprave (gradovi i općine) da nemaju zakonsko ovlaštenje za donošenje odluka o zabrani rada poslovnih subjekata bilo koje vrste odnosno djelatnosti osim poslovnih subjekata i ustanova čiji su osnivači
* Crveni križ Brodsko-posavske županije će, putem svojih zaposlenika, volontera i povjerenika u općinama, organizirati opskrbu nužnim potrepštinama za starije i nemoćne. Osobe u takvoj potrebi mogu se javiti na telefone 444-554 (Slavonski Brod) i 364-550 (Nova Gradiška)
* Psihosocijalna pomoć za osobe u karanteni ili samoizolaciji može se dobiti pozivom na broj Crvenog križa 091/406-0200
* Akcije dragovoljnog darivanja krvi na siguran način odvijat će se prema planu Crvenog križa uz mogućnost najave na telefon 099/214-2670

**NAČELNIK STOŽERA**

**CIVILNE ZAŠTITE**

**BRODSKO-POSAVSKE ŽUPANIJE**

**Stjepan Bošnjaković, dipl. ing.**